રોચેસ્ટર (NY)ના અશ્વિનભાઈ શાહ કહે છે કે, વરસો સુધી અમેરિકા રહ્યા હોય, પણ મોટાભાગના પુરુષો ભારતમાં પાછા આવવા ઉત્સુક છે. નોકરીમાંથી નિવૃત્ત હોય એમને અમેરિકાનો મોહ રહ્યો નથી. ભારતમાં નિરાંતની જિંદગી પસાર કરી શકાય, પણ મહિલાઓનું મન માનતું નથી હોતું. અમેરિકામાં તેઓને નિરાંત લાગે છે. ભારતમાં ઘરકામની તમામ જવાબદારી મહિલાઓને માથે, પુરુષો પરિમલની જેમ સોફા ઉપર પગ લંબાવી પડ્યા હોય અને હુકમો છોડતા હોય. અમેરિકામાં પુરુષો વાસણ કરે, કપડાં પણ ધૂએ. જેને સન્માનજનક નામ આપવા ‘લોન્ડ્રી’ કરું છું એમ ભાઈઓ કહેતા હોય છે. રોચેસ્ટરવાળા અશ્વિનભાઈ કહે છે અમેરિકામાં પુરુષો 24 x 7 કામવાળા છે. (ચોવીસે કલાક અને સાતે દિવસ ચાલતા સ્ટોરને એ લોકો 24 x 7 સ્ટોર કહે છે.) ઘરની સાફસૂફી પણ આ ભાઈઓ કરતા હોય છે. બહેનોને થાય છે ભારતમાં નાવલિયો કેડમાંથી વાંકો નથી વળતો, ત્યાં જઈને તૂટવા કરતા અમેરિકામાં મહાલવું શું ખોટું ? ભારતમાં મહિને દસ હજારનો પગાર મેળવનારને ઘરે કામવાળા હોય છે, પણ અમેરિકામાં મહિને પંદર કે વીસ હજાર ડોલર કમાનારને ઘરે પણ કામવાળા નથી હોતા. મહિને અમે દસ લાખ રૂપિયા કમાઈએ છીએ, તેવું ભારતમાં છાપ પાડવા માટે કહેતા એન.આર.આઈને ઘરે કામવાળા નથી હોતા.